**Juni på Maurtua**

 Da var den første sommermåneden her og vi har fått en god start på sommervarmen. Barnehageåret går mot slutten, de store barna skal snart på stor avdeling, og de små er snart de nye store. Det har vært et innholdsrikt år hos oss på Maurtua. Latteren har sittet løst, vi har sett barna som begynte i august utvikle seg med språk og bevegelse. De store barna har vært omsorgsfulle og hjelpsomme overfor de minste. De har også utviklet seg og er klare for et annet aktivitetsnivå på stor avdeling.

**Et lite tilbakeblikk på mai:**

Denne måneden har vært fylt med glede og mange fridager og et fantastisk vær. Vi har vært mye ute i barnehagen og lekt, så en del av de planlagte aktivitetene har utgått. Vi har badet i stamper og lekt mye med vann.

 Vi markerte grunnlovsdagen vår med barnetog sammen med Smeaheia barnehage. Etterpå gikk vi tilbake til barnehagen og hadde leker, spiste pølser og is. For noen av barna var det tøft og vanskelig å se foreldrene når de gikk i toget og nok en gang måtte si hade.

 Ellers har vi hatt fokus på **tålmodighet**. Barna øver mye på tålmodighet, og mange er blitt flinke til å vente på tur. I SMART gruppene på onsdager har de eldste startet med en liten Smart samling, og etterpå har de delt seg i lekegrupper. De yngste barna har vært sammen på Maurtua. Her har toddlerleken vært hovedfokus. Som nevnt tidligere skjer det mye læring gjennom leken. Vi voksne må være tilstede og sette ord på det barnet gjør i leken.

 I mai har vi hatt fokus på fagområdet **Kunst, kultur og kreativitet**. Rammeplanen sier at *opplevelser med kunst og kultur i barnehagen kan legge grunnlag for tilhørighet, deltakelse og et skapende arbeid. Personalet skal stimulere barnas nysgjerrighet, utvide deres forståelse og bidra til undring, undersøkelser, utprøvinger og eksperimentering*. I den forbindelse har vi hatt SMART dag. Vi hadde aktiviteter der vi fokuserte på de ulike styrkene. Å skape felles opplevelser på tvers av avdelinger, styrker fellesskapfølelsen og bygger relasjoner. Det utvikler nysgjerrigheten, samarbeidsevnen, kreativiteten og utholdenheten. Vi hadde strålende sol og god stemning. Barna gikk på forskjellige poster. Den ene posten hadde fokus på mot og nysgjerrighet. Her fikk barna utforske og leke med is, vann og sjødyr. Barna fikk kjenne og ikke minst smake på isbitene. På en annen post var det fokus på samarbeid og humor. Her lekte vi med fallskjermen. På den siste posten var det fokus på utholdenhet og tålmodighet. Her var det satt opp hinderløype. Barna kunne rutsje, krype gjennom tunell, rulle og hoppe på puter. Store og små koste seg denne dagen. Vi fikk pizzasnurrer og saft som vi spiste ute i det nydelige været.

**Juni**

I juni har vi fokus på alle styrkene vi har jobbet med dette året. **Omsorg, hjelpsomhet,** **samarbeid, tålmodighet og takknemlighet**. Barna har blitt kjent med begrepene og betydningen av dem. De viser til stadighet omsorg overfor hverandre. De er hjelpsommme og de har lært hvorfor det er bra å samarbeide. De har også lært betydningen av takknemlighet. Det å takke for maten og hva som som gjør oss glad.

Vi vil fortsette å dele barna opp i mindre grupper der de kan få tid og rom for å leke og utforske. Som nevnt tidligere har små barn godt av få relasjoner for å oppleve trygghet. Det skaper mer ro og konsentrasjon for det enkelte barn i forhold til lek og aktivitet. Det fremmer kontakt og stimulerer til vennskap mellom barn.

Denne måneden har vi fokus på fagområdet **kropp, bevegelse og helse**. Gjennom kroppslig aktivitet lærer barn verden og seg selv å kjenne. Ved sanseinntrykk og bevegelse skaffer barn seg erfaringer, ferdigheter og kunnskaper på mange områder. Rammeplanen sier at *barnehagen skal legge til rette for at alle barn opplever bevegelsesglede, matglede og matkultur, mentalt og sosialt velvære og fysisk og psykisk helse*. Uteområdet hos oss er stort med mulighet for varierte aktiviteter. Dette er med på å stimulere barnas motorikk og bevegelse. Vi har en fast turdag i uken. Vi går på turer i nærmiljøet, til Ormaskogen og lekeplasser. Naturområdene og nærmiljøet bidrar til at barna får gode muligheter for opplevelser og læring. Vi kommer til å lage hinderløype hvor barna balanserer, kryper, klatrer, hopper, løper og ruller. Vi vil også ha ring- og sangleker og lek med fallskjerm.

* Epler og pærer
* Hode, skulder, kne og tå
* Buggie, buggie
* Banana sangen
* Bomshiga bomshiga

Til slutt vil vi takke for to fantastiske år sammen med de eldste barna barna som skal over på Vepsebolet. William, Mia, Charlotte, Julie, Anna, Mikail og Kristian, dere har gitt oss mye glede og vi ønsker dere lykke til videre på stor avdeling.

Barna som skal begynne på stor avdeling får informasjon fra Vepsebolet om første dag på stor avdeling og ny primærkontakt. På stor avdeling er det ikke tilvenning slik som når de først begynner i barnehage. Det er derfor vi har jevnlige besøk på stor avdeling. Det kan likevel være en stor overgang å bytte avdeling. Det er nye voksne og flere barn å forholde seg til. En går fra å være eldst til yngst og det stilles andre forventninger. Vi anbefaler å sette av litt tid til levering i starten.

I juli er det ikke månedsbrev og månedsplan. I slutten av juni legger Anne ut et felles sommerbrev med informasjon og egen aktivitetsplan for sommeren. Det er ferieavvikling for barn og voksne og avdelinger slås sammen når det er få barn.

**Viktige datoer:**

Onsdag 6. mai blir **Mia 3 år Hurra!**

Mandag 18. mai blir **Kristin 2 år Hurra!**

Ønsker alle en nydelig sommer

**Hilsen alle oss på Maurtua v/ Nina**